Лангстън Хюс
Майка и син

Превод от английски: Николай Попов, —

chitanka.info

Да, сине, ще ти кажа:

животът ми не бе изящна стълба,

а стълба, по която имаше пирони,

стъкла

и счупени дъски.

Бе гола,

без килими,

но аз не спирах

и все пълзях нагоре,

достигах до площадки

и завои,

понякога вървях на тъмно,

останала без светлина.

Затуй, момчето ми, недей се връща,

не се отпускай върху стъпалата,

когато ти е трудно,

не падай духом.

Защото, сине,

аз и днес вървя,

катеря се нагоре.

Животът ми не бе изящна стълба.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.